和樓志國范君武讀胡尉臨安所獲顔魯公書斷碑
作者：强至
朝代：宋

paragraphs: 書名唐世凡幾人，魯公運筆獨有神。
當年一字百金直，異代儻獲宜爾珍。
公嘗道直不容內，江湖出走刺史輪。
東南揮翰落幾郡，在處巨蹟刊堅珉。
石堅字巨未應泐，旋復五代遺荒屯。
州鎮尋兵寺觀火，缺碑毀碣埋泥塵。
乾坤豈亦愛字寶，不使久屈卒不伸。
脗合陰假好事手，得此斷石溪山垠。
苔封土蝕初莫省，一洗爛若開三辰。
不由名氏驗體法，氣質渾厚知顔筋。
點端屹如泰山立，畫勁森似長戟陳。
寧同棗木浪傳刻，少陵尤惡肥失真。
蒼茫疑聞地靈泣，爲失此石后土貧。
好事得之不自有，能廣墨本遺其倫。
始從君武愜傳玩，大句感發驚儒紳。
寫公勛德無一欠，何必讀史勞吾唇。
青衫志國繼高唱，首論書法詞逾新。
末言公忠死賊刃，不覺憤淚霑予巾。
昔人謂書乃心畫，浮沉直撓皆相循。
公心遠可此書鑒，體不姿媚一以淳。
嚴嚴古氣自盤薄，宜汝希烈不得臣。
雖云筆力奪元化，濟以忠誼重萬鈞。
後來忠誼弗公學，磨鉛臨帖虛終身。
李斯篆隸豈不好，彰彰奸迹流自秦。
乃知一藝不獨善，所貴名節堅松筠。
魯公之書以名貴，歷代共寶無沉堙。